**NOTĂ INFORMATIVĂ**

**la proiectul Hotărîrii de Guvern cu privire la modificarea și completarea Regulamentului de aplicare a destinațiilor vamale prevăzute de Codul vamal al Republicii Moldova**

Prezentul proiect de Hotărîre de Guvern are drept scop necesitatea implementării prevederilor Legii nr.288 din 15.12.2017 cu privire la modificarea și completarea unor acte legislative și asigurarea aducerii cadrului normativ secundar în concordanță cu prevederile legii respective. În acest sens și conform alin.(2) din art.XXXIV din Legea menționată supra urmează a fi elaborate actele normative necesare și aduse în concordanță cu prezenta lege.

Astfel, prin Legea nr.288 din 15.12.2017 au fost operate modificări și completări în Codul Vamal, precum și în Legea nr.160 din22.07.2011 privind reglementarea prin autorizare a activității de întreprinzător în partea ce ține de magazinele duty –free. Deci, secțiunea 14-a a Codului vamal a fost completată cu prevederi ce țin de instituirea magazinului duty-free, amplasate în port și la bordul navelor, precum și prevederi în partea ce ține de reglementarea barului și restaurantul duty-free la bordul navei.

În acest context, au fost introduse prevederi în legea 160 din 22.07.2011 în partea ce ține de licențierea activității magazinelor duty-free în port precum și licențierea activității magazinelor, barurilor și restaurantelor duty-free la bordul navei.

Propunerile înaintate în proiectul menționat supra au la bază experiența țărilor Uniunii Europene (Italia, Grecia, Marea Britanie) precum și Ucraina, Turcia, de altfel cum se procedează deja în majoritatea statelor membre.

Totodată, s-a propus modificarea pct.235 din Regulamentul de aplicare a destinațiilor vamale prevăzute de Codul vamal al Republicii Moldova aprobat prin Hotărîrea Guvernului nr.1140 din 02.11.2005 în partea ce ține de acordarea dreptului mediului de afaceri de a introduce utilaj necesar procesului de producere a mărfurilor destinate exportului în regim vamal de admitere temporară cu suspendarea totală de la plata drepturilor de import în condițiile exonerării de prezentare a garanției financiare.

În prezent, conform prevederilor Hotărîrii Guvernului nr.1140 din 02.11.2005 sunt stabilite categoriile de mărfuri și condițiile în care acestea pot fi plasate în regim vamal de admitere temporară cu suspendare totală de la plata drepturilor de import.

Utilajul necesar procesului de producere a mărfurilor destinate exportului nu se încadrează în condițiile stabilite în Hătărîrea Guvernului nr.1140 din 02.11.2005, astfel acesta urmează a fi plasate în regim vamal de admitere temporară cu suspendare parțială de la plata drepturilor de import, ceea ce atrage după sine prezentarea unei garanții financiare pe toată perioada aflării mărfurilor în regim vamal.

Astfel, prin modificarea propusă se urmărește permiterea mediului de afaceri să investească în echiparea întreprinderilor prelucrătoare (regim de perfecționare activă) cu utilaj performant, fapt care inevitabil va duce la crearea noilor locuri de muncă, promovarea exportului/reexportului și dezvoltarea atît a sectorului în care activează întreprinderea, cît și a economiei în ansamblu.

Ținînd cont de cele expuse mai sus, proiectul Hotărîrii Guvernului elaborat asigură corelarea cadrului normativ cu normele legale în vigoare, motiv pentru care se consideră necesară aprobarea acestuia.

**MINISTRU Octavian ARMAȘU**